Walter Ostanek
Ladislav John "Walter" Ostanek, (rođen 20. aprila 1935. godine u mjestu Duperquet, pokrajina Quebec, Kanada), harmonikaš i kompozitor. Roditelji su mu porijeklom iz bivše Jugoslavije. Tokom više od četiri decenije duge karijere kao profesionalni izvođač, snimio je više od 50 LP i singl ploča i zaradio brojne "Grammy" nagrade i nominacije. Također, primljen je u klub najuspješnijih izvođača "Cleveland stila polka muzike u SAD-a" (National Cleveland-Style Polka Hall of Fame) i kao jedan od najuspješnijih izvođača polka muzike u svijetu (International Polka Hall of Fame), a obje nagrade je dobio u okviru nagrade za životno djelo. U Kanadi je poznat kao "Kralj polka muzike" iako je njegov drugi dom u gradu Clevelandu, država Ohio u SAD-a gdje je radio sa skoro svim poznatim polka umjetnicima. U dobi od devet godina počeo je svirati dugmetaru, dijatonsku harmoniku, a u 12-oj godini života, dobio je svoju prvu klavirsku harmoniku. Godine 1951. osniva svoju prvu muzičku grupu sa kojom je imao manje nastupe svirajući "country & western" polka muziku. Nakon usavršavanja svoje muzičke vještine u nekoliko narednih godina, prešao je na radio emisiju pod nazivom "Abbie Andrews & his Canadian Ranch Boys." Imao je mnogobrojne nastupe na ovoj kanadskoj radio emisiji do 1956. godine, nakon čega je napušta i osniva svoju vlastitu muzičku grupu pod nazivom "Walter Ostanek Band." Godine 1963. snimio je svoj prvi album pod nazivom "Gay Continental Party." Tokom 1970-ih i 1980-ih između snimanja svojih albuma, Walter Ostanek je išao na muzičke koncertne turneje na kojima je posjetio mnoge zemlje uključujući Austriju i Italiju između ostalih. Pored svih ovih obaveza našao je vremena da nastupa na popularnim TV emisijama poput: "Phil Donohue Show," "Lawrence Welk" i "Johnny Carson Show." Sa sjedištem u mjestu St. Catharines, pokrajina Ontario, Kanada, Walter je radio na popularisanju slovenskog i Cleveland stila u polka muzici. Njegova muzička inspiracija se zasniva na muzici Frankie Yankovica koji je i dalje njegov muzički uzor. Osim što je domaćin svojih televizijskih emisija dugi niz godina, Walter Ostanek je osvojio 3 "Grammy nagrade" i zlatnu ploču.